tomron87/hebrew-wikipedia-sentences-corpus huggingface dataset:
במשחק הראשון בבית כבש סאלביו צמד מהיר, בדקות ה-24 וה-27, אדריאן הוסיף עשר דקות אחר כך, וסימאו סברוסה צימק עם פתיחת המחצית השנייה, 3-1 בסיום.
הגומלין בחוץ התנהל היטב מבחינתה של אתלטיקו.
היא כבשה ראשונה מרגליו של אדריאן, ובדקות הסיום נהנתה משערים של פלקאו וסאלביו שקבעו 3-0 במשחק, וניצחון מרשים של 6-1 בסיכום.
בשלב רבע הגמר הוגרלה אתלטיקו למפגש מול הנובר 96 הגרמנית.
במשחק הראשון בבית העלה פלקאו את קבוצתו ליתרון בדקה התשיעית.
מאם ביראם דיוף קבע שוויון 1-1 לפני ההפסקה, ודקה אחת לסיום כבש סאלביו את שער הניצחון, 2-1 לאתלטיקו.
רצף הניצחונות נמשך גם בהנובר, כאשר אדריאן כבש ראשון בדקה ה-63. תשע דקות לסיום השווה דיוף את התוצאה, אך כעבור שש דקות כבש פלקאו וקבע 2-1 נוסף לאתלטיקו, שעלתה עם 4-2 בסיכום.
בחצי הגמר פגשה אתלטיקו את בת-ארצה, ולנסיה.
משחק הגומלין בחוץ היה דל-שערים לעומת המשחק הראשון, וגם בו השיגה אתלטיקו ניצחון, כאשר אדריאן כבש בדקה השישים וקבע את תוצאת הסיום.
5-2 לאתלטיקו, בדרך לגמר הליגה האירופית השנייה בתולדותיה.
בילבאו החלה את דרכה בסיבוב הפלייאוף של המוקדמות מול טרבזונספור הטורקית.
השתיים נפרדו בשוויון 0-0 במשחק הראשון בבילבאו.
טרם הגומלין, הוחלט כי בעקבות חשד להטיית משחקים שהביא להדחתה של פנרבחצ'ה מליגת האלופות, טרבזונספור תתפוס את מקומה.
בשל כך, בוטל משחק הגומלין ובילבאו עלתה באופן אוטומטי לשלב הבתים.
בילבאו הוגרלה אל שלב הבתים מקבוצת הדירוג השנייה, לצדן של פריז סן-ז'רמן, רד בול זלצבורג וסלובן ברטיסלאבה.
היא פתחה את משחקיה עם ניצחון בברטיסלאבה.
מרקל סוסאטה כבש ראשון, הסלובקים השוו אך איקר מוניאין, עוד בתוך המחצית הראשונה, קבע את תוצאת המשחק, 2-1 לבילבאו.
במשחק השני השיגה הקבוצה ניצחון ביתי מפתיע על פריז סן-ז'רמן, כאשר איגור גבילונדו וסוסאטה כובשים במחצית הראשונה בדרך לניצחון 2-0. במשחק הבא אירחה בילבאו את רד בול זלצבורג, ונקלעה לפיגור 2-0 בהפסקה.
בחצי השני, כבש פרננדו יורנטה שני פנדלים שהחזירו את קבוצתו למשחק, וקבעו שוויון 2-2 בסיום.
במשחק החוץ בזלצבורג העניק אנדר הררה ניצחון לקבוצתו עם שער בדקה ה-37 שקבע את תוצאת הסיום, 1-0. במשחק הבא הבטיחה בילבאו את הבכורה בבית עם ניצחון ביתי 2-1 על סלובן ברטיסלאבה.
אוסקר דה מרקוס כבש ראשון לאחר רבע שעה, פיליפ שבו איזן לפני ההפסקה, ורבע שעה לסיום כבש סוסאטה את שער הניצחון.
במשחק האחרון, שהיה לפרוטוקול בלבד, התארחה בילבאו בפריז.
יון אורטנצ'ה העלה את בילבאו ליתרון כבר בדקה השלישית, אך עד לתום המחצית הפכה פריז את התוצאה משערים של חאבייר פסטורה ושל מת'יו בודמר.
דויד לופס איזן בדקה ה-55, אך בדקות הסיום נהנתה פריז משער עצמי של איניגו פרס ופנדל מדויק של גיום אוארו, וניצחה 4-2 בסיום.
בילבאו עלתה לשלבי הנוקאאוט מהמקום הראשון בבית.
בסיבוב הנוקאאוט הראשון פגשה בילבאו את לוקומוטיב מוסקבה הרוסית.
במשחק הראשון במוסקבה, העלה מוניאין את קבוצתו ליתרון 1-0 במחצית, אך פנדל של דניס גלושאקוב ושער של פליפה קאייסדו קבעו מהפך, 2-1 בסיום.
בגומלין הביתי כבש מוניאין את השער היחיד במשחק בדקה ה-62, ועם 2-2 בסיכום המפגשים, עלתה בילבאו לשלב הבא בזכות חוק שערי חוץ.
בשמינית הגמר ניצבה בילבאו בפני משוכה גבוהה, מנצ'סטר יונייטד האנגלית.
במשחק הראשון באולד טראפורד, העלה ויין רוני את מנצ'סטר ליתרון, אך דקה לתום המחצית השווה יורנטה את התוצאה.
במחצית השנייה הפך דה מרקוס את התוצאה, ומוניאין קבע 3-0 בדקה ה-90. שתי דקות בתוך תוספת הזמן חזרה יונייטד מפנדל מדויק של רוני, שקבע את תוצאת הסיום, 3-2 מפתיע בחוץ לבילבאו.
בגומלין הדהימו יורנטה ודה מרקוס שהעלו את בילבאו ליתרון 2-0. עשר דקות לסיום כבש רוני אך לא הצליח לעזור לקבוצתו, שהפסידה בפעם השנייה לבילבאו, 5-3 בסיכום לספרדים שהמשיכו לרבע הגמר.
ברבע הגמר פגשה בילבאו את שאלקה 04 הגרמנית.
במשחק הראשון בגלזנקירכן כבש יורנטה בדקה העשרים, אך שתי דקות לאחר מכן איזן ראול את התוצאה, ובדקה השישים השלים מהפך עם צמד אישי.
מן העבר השני השלים יורנטה צמד משלו והשווה את התוצאה, לפני שדה מרקוס השלים מהפך שני במשחק, ומוניאין קבע את תוצאת המשחק בתוך תוספת הזמן - 4-2 לבילבאו.
בגומלין הביתי נקלעה בילבאו לפיגור משער של קלאס יאן הונטלאר, אך איבאי גומס איזן לפני ההפסקה.
בדקה ה-52 החזיר ראול את היתרון לשאלקה, אך שלוש דקות לאחר מכן כבש סוסאטה את שער השוויון שקבע 2-2 בסיום.
בסיכום, 6-4 לבילבאו בדרך לחצי הגמר.
בחצי הגמר פגשה בילבאו את ספורטינג ליסבון, הנציגה היחידה בחצי הגמר שאינה ספרדית.
במשחק הראשון בחוץ העלה אורטנצ'ה את בילבאו ליתרון בדקה ה-54, אך אמיליאנו אינסואה איזן בדקה ה-76, וארבע דקות אחריו השלים דייגו קאפל את המהפך וקבע את תוצאת המשחק, 2-0 לספורטינג.
בגומלין כבש סוסאטה את השער הראשון במשחק בדקה ה-17, ריקי ואן וולפסווינקל השווה דקה לפני ההפסקה, אך בתוספת הזמן של המחצית כבש איבאי את השני.
בדקה ה-88, שתי דקות לפני שההכרעה עוברת להארכה, כבש יורנטה את השער שקבע 3-1 לבילבאו, שעולה לגמר אחרי 4-3 בסיכום המפגשים.
אתלטיקו מדריד הגיעה לגמר המפעל תחת המאמן דייגו סימאונה, אשר הגיע לקבוצה פחות מחצי שנה קודם לכן, כאשר החליף את גרגוריו מנסאנו.
למשחק הגמר עלה במערך של 4-2-3-1, כאשר מריו סוארס וגבי הקפטן במרכז השדה, ארדה טוראן ודייגו, מלך הבישולים של העונה בליגה האירופית, בתפקידי הקיצוניים באגף, אדריאן לופס שכבש שמונה שערים באירופה באותה העונה כקשר התקפי, ומלך שערי המפעל, רדאמל פלקאו, שכבש עשרה שערים עד אז בעונה האירופית, פותח בחוד ההתקפה.
מנגד, בילבאו אף היא העפילה לגמר תחת מאמן ארגנטינאי, מרסלו בייאלסה, שבעברו כמאמן נבחרת ארגנטינה אף אימן את סימאונה (בין היתר במונדיאל 2002).
ייחודו של המועדון הוא בכך שבשורותיו משחקים כדורגלנים ממוצא בסקי בלבד, וכך הגיעה הקבוצה עם סגל כל-ספרדי, למעט פרננדו אמורבייטה הונצואלי, אשר הוריו ממוצא בסקי ושגדל מגיל 11 במחלקת הנוער של המועדון.
עם חלק התקפי מעולה שכלל בין היתר את איקר מוניאין, מרקל סוסאטה ופרננדו יורנטה, חיפשה הקבוצה מבילבאו להפתיע ולזכות בתואר.
פלקאו, כובש השער היחיד ומצטיין הגמר הקודם במדי פורטו, כבש את השער הראשון כבר בדקה השביעית.
הוא קיבל כדור עומק מדייגו סמוך לרחבה, חדר פנימה מימין, היתל בשומר שלו אמורבייטה וסובב היטב לחיבורים הרחוקים של גורקה אירייסוס.
בדקה ה-24 הגיע האיום הממשי הראשון של בילבאו על השער של אתלטיקו.
מוניאין השתלט על ניסיון הרחקה כושל של ההגנה כשלושים מטרים מהשער.
מוניאין התקדם ומכ-25 מטרים בעט כדור עוצמתי ושטוח, שנהדף היטב על ידי טיבו קורטואה.
בדקה ה-34 השלים פלקאו צמד בשער נאה נוסף.
טעות קשה של אמורבייטה, שהתמהמה עם הכדור באגף ימין סמוך לרחבה, ואיבד את הכדור לז'ואאו מירנדה.
הבלם הברזילאי העביר היטב לטוראן, שמסר אל תיבת החמש, שם קיבל פלקאו את הכדור עם הגב אל השער.
פלקאו הסתובב היטב עם העקב תוך שהוא מבלבל את יון אורטנצ'ה שאיבד שיווי משקל ונפל.
את המהלך סיים פלקאו עם בעיטה ברגל שמאל לפינה ולרשת, 2-0 לאתלטיקו, וצמד שערים לפלקאו.
התוצאה נשארה עד לתום המחצית הראשונה.
אתלטיקו התקרבה משמעותית לזכייה שנייה בתולדותיה בתואר, פלקאו העמיק את שליטתו בראש טבלת מלך השערים עם 12 כיבושים.
לקראת המחצית השנייה ביצע בייאלסה חילוף כפול.
המגן השמאלי אורטנצ'ה והקשר המרכזי אנדר איטוראספה יצאו, ובמקומם עלו הקשר איניגו פרס והחלוץ איבאי גומס.
איבאי הגיע למצב כיבוש בדקה השבעים, לאחר שאנדוני איראולה הגביה לרחבה, מירנדה הרחיק בעקב, ואיבאי הגיע ראשון ובעט חזק מהאוויר, אך החמיץ את המסגרת.
שתי דקות בלבד עברו וחואנפראן איבד כדור לאיבאי בתוך הרחבה, הניסיון להעביר רוחב נהדף למרכז הרחבה על ידי קורטואה, ואוסקר דה מרקוס הגיע ראשון ובעט בנגיעה מעל לשער.
בילבאו המשיכה ללחוץ, ובדקה ה-77 התקרבה לשער המצמק.
שוב הרחקה כושלת של ההגנה הגיעה לשחקן ירוק, סוסאטה, שבעט בעוצמה ברגל שמאל מ-18 מטרים, אך החמיץ במעט את המסגרת.
שתי דקות עברו ושוב סוסאטה מצא עצמו במצב נוח לכיבוש, לאחר שנותר חופשי בתום ערבובייה ברחבה ובעט משמונה מטרים לגופו של קורטואה.
מן העבר השני, פלקאו היה קרוב לשלושער בדקה השמונים, כאשר פרץ היטב בשמאל, חתך למרכז הרחבה ובעט שטוח לפינה, אך נעצר בקורה.
חמש דקות חלפו, ואתלטיקו הכריעה סופית את המשחק בשער שלישי.
דייגו קיבל כדור במרכז השדה, התקדם ללא מפריע, חדר לרחבה ועקף משמאל את אמורבייטה, ומול אירייסוס בעט בשמאל שטוח ומדויק לפינה הרחוקה.
3-0 מרשים לאתלטיקו מדריד, שזוכה בפעם השנייה תוך שלוש עונות בליגה האירופית.
אתלטיקו מדריד אתלטיק בילבאושערים 3 0בעיטות לשער 15 16בעיטות למסגרת 6 3החזקה בכדור41%59%קרנות 3 8עבירות 25 14נבדלים 2 3כרטיסים צהובים 1 4כרטיסים אדומים 0 0
גמר הליגה האירופית 2013 התקיים באמסטרדם ארנה באמסטרדם, הולנד ב-15 במאי 2013, ובו נקבע כי הזוכה בטורניר הליגה האירופית לעונת היא צ'לסי האנגלית, שניצחה במשחק את בנפיקה ליסבון הפורטוגלית בתוצאה 2-1. הייתה זו המהדורה ה-42 של המפעל, והרביעית מאז המעבר מגביע אופ"א לליגה האירופית.
צ'לסי הייתה לאלופת אירופה המכהנת הראשונה שמופיעה עונה לאחר מכן בליגה האירופית, וזאת לאחר שהייתה לאלופה המכהנת הראשונה שמודחת כבר בשלב הבתים של המפעל.
זכייתה בתואר הפכה אותה לראשונה שזוכה בליגת האלופות ועונה לאחר מכן בליגה האירופית.
בנוסף, זכייתה בתואר הפכה אותה למועדון הרביעי, אחרי יובנטוס, אייאקס אמסטרדם ובאיירן מינכן, שזכתה בכל שלושת התארים האירופיים הגדולים - ליגת האלופות/גביע אירופה לאלופות, גביע אופ"א/הליגה האירופית וגביע אירופה למחזיקות גביע.
צ'לסי העפילה לגמר הליגה האירופית לראשונה בתולדותיה, ובכך הייתה למועדון האנגלי השמיני להופיע בגמר המפעל, והרביעית שזוכה בתואר.
מאמן צ'לסי, רפאל בניטס, לא ביצע חילופים כלל במשחק הגמר, וצ'לסי הייתה לראשונה מאז מנצ'סטר יונייטד בגמר גביע המחזיקות ב-1991 שזוכה בתואר אירופי ללא חילופים במשחק הגמר.
מנגד, בנפיקה ליסבון העפילה לגמר האירופי התשיעי בתולדותיה, והראשון מאז גמר גביע אירופה לאלופות 1990. בעברה שבע הופעות בגמר גביע אירופה, והופעה אחת בגמר גביע אופ"א 1983, שלושים שנים לפני הופעתה הנוכחית, בה נוצחה על ידי אנדרלכט.
היה זה המפגש האירופי השני בין צ'לסי לבנפיקה, כאשר הקודם היה בעונת 2011/2012 בליגת האלופות, במסגרת רבע הגמר.
אז, ניצחה צ'לסי 1-0 בחוץ ו-2-1 בבית בדרך לזכייה בתואר בתום העונה.
שתי הקבוצות התחילו את דרכן האירופית בשלב הבתים של ליגת האלופות.
צ'לסי סיימה שישית בלבד בעונת 2011/2012 בפרמייר ליג, אך העפילה לשלב הבתים כאלופת אירופה המכהנת.
בנפיקה סיימה את העונה החולפת כסגנית אלופת פורטוגל, כשבאמתחתה שש נקודות פחות מלאלופה פורטו, והעפילה אף היא אוטומטית לשלב הבתים.
במשחק עצמו, לאחר מחצית מאופסת, העלה פרננדו טורס את צ'לסי ליתרון בדקה השישים.
שמונה דקות לאחר מכן איזן אוסקר קרדוסו את התוצאה בפנדל, לאחר נגיעת יד של ססאר אספיליקווטה.
בדקה האחרונה של תוספת הזמן, נגח ברניסלב איבנוביץ' את שער הניצחון הדרמטי של צ'לסי, שזכתה בליגה האירופית לראשונה בתולדותיה.
אלופת אירופה המכהנת הוגרלה לשלב הבתים של ליגת האלופות מהדרג הראשון, לצדן של יובנטוס, שחטאר דונצק ונורסאלנד.
במשחק הראשון אירחה צ'לסי את יובנטוס, ולאחר חצי שעה כבר אוסקר את הראשון, והשלים צמד כעבור שתי דקות בלבד.
חמש דקות בלבד לאחר מכן, החזיר ארתורו וידאל את יובנטוס לתמונה עם שער מצמק, ועשר דקות לסיום השלים פאביו קוואליארלה את חזרתה של יובנטוס עם שער שוויון, 2-2 בסיום.
במשחק השני התארחה צ'לסי בקופנהגן אצל נורסאלנד.
חואן מאטה כבש ראשון בדקה ה-33, וב-11 הדקות האחרונות של המשחק כבשו דוד לואיז, מאטה שהשלים צמד ורמירס, כדי לקבוע 4-0 בסיום.
משם המשיכה צ'לסי למשחק חוץ מול שחטאר, שנהנתה משער מוקדם של אלכס טיישיירה ושער נוסף של פרננדיניו בפתיחת המחצית השנייה כדי להוביל.
שער מצמק של אוסקר בדקות הסיום לא עזר, וצ'לסי ירדה מנוצחת, 2-1. במשחק הבא אירחה צ'לסי את שחטאר, ופרננדו טורס העלה אותה ליתרון לאחר שש דקות בלבד.
שלוש דקות אחר כך השווה ויליאן את התוצאה, אך אוסקר החזיר את היתרון לצ'לסי על סף ההפסקה.
שתי דקות מפתיחת המחצית השלים ויליאן צמד והשווה, אך ארבע דקות בתוך תוספת הזמן כבש ויקטור מוזס שער ניצחון דרמטי שקבע 3-2 בסיום.
במשחק החוץ מול יובנטוס הובסה צ'לסי 3-0 משערים של קוואליארלה, וידאל וסבסטיאן ג'ובינקו, ולקראת מחזור הנעילה ידעה צ'לסי כי רק ניצחון של שחטאר על יובנטוס, וניצחון על הדנים במשחק המקביל, יעלו אותה לשמינית הגמר.
דוד לואיז בפנדל, טורס עם צמד, גארי קייהיל, מאטה ואוסקר העניקו לצ'לסי 6-1 מרשים, אך במגרש המקביל ניצחה יובנטוס בחוץ ועלתה למקום הראשון בבית.
בעקבות חוק שערי חוץ במאזן הפנימי, נותרה צ'לסי במקום השלישי, ושחטאר עלתה על חשבונה.
צ'לסי נשרה לשלבי הנוקאאוט של הליגה האירופית, והחלה את דרכה מול ספרטה פראג הצ'כית.
שער של אוסקר שמונה דקות לסיום העניק לצ'לסי 1-0 בחוץ.
בגומלין, הדהים דויד לפאטה את הסטמפורד ברידג' בדקה ה-17, אך שתי דקות בתוך תוספת הזמן השווה אדן הזאר את התוצאה ושלח את צ'לסי לשמינית הגמר עם 2-1 בסיכום.
בשמינית הגמר פגשה צ'לסי את סטיאווה בוקרשט הרומנית.
במשחק הראשון בחוץ נכנעה צ'לסי לפנדל של ראול רוססקו בדקה ה-34, וירדה מנוצחת, 1-0 בסיום.
בגומלין הביתי כבש מאטה את שער היתרון בדקה ה-34, אך בתוך תוספת הזמן של המחצית איזן ולאד קיריקש את התוצאה.
צ'לסי הייתה חייבת שני שערים כדי לעלות, והשיגה אותם כאשר ג'ון טרי וטורס קבעו 3-1 בסיום, ועם 3-2 בסיכום, העפילה צ'לסי לרבע הגמר.
ברבע הגמר הוגרלה צ'לסי למפגש מול רובין קאזאן הרוסית.
במשחק הראשון בבית העלו טורס ומוזס את צ'לסי ליתרון 2-0, אך ביברס נאתכו החזיר את קאזאן עם פנדל מדויק לפני המחצית.
טורס השלים צמד במחצית השנייה וקבע את תוצאת הסיום, 3-1 לצ'לסי.
בגומלין בחוץ כבש טורס לאחר חמש דקות וקבע את תוצאת המחצית.
בחצי השני השווה איוואן מרקאנו את התוצאה, לפני שמוזס החזיר את היתרון לצ'לסי.
גוקדניז קרדניז איזן לשוויון 2-2 ונאתכו בפנדל השלים מהפך עם 3-2, אך התוצאה לא הספיקה לרובין קאזאן, וצ'לסי העפילה עם 5-4 בסיכום.
בחצי הגמר פגשה צ'לסי את פ.צ.
במשחק הראשון בחוץ כבש מוזס כבר בדקה ה-12. שלוש דקות לסיום איזן פביאן שר בפנדל, אך ארבע דקות בתוך תוספת הזמן השיגה צ'לסי שער ניצחון של דוד לואיז, 2-1 דרמטי בסיום.
בגומלין בלונדון העלה מוחמד סלאח את בזל ליתרון בתוספת הזמן של המחצית הראשונה, אך טורס, מוזס ודוד לואיז השלימו מהפך, 3-1 לצ'לסי שעלתה לגמר המפעל עם 5-2 בסיכום.
בנפיקה הוגרלה מהדרג השני לשלב הבתים של ליגת האלופות, יחד עם ברצלונה, סלטיק וספרטק מוסקבה.
בנפיקה פתחה את משחקיה עם שוויון 0-0 בגלאזגו.
במשחק הבית הראשון שלה הפסידה בנפיקה 2-0 לברצלונה, משערים של אלכסיס סאנצ'ס לאחר שש דקות, ושל ססק פברגאס במחצית השנייה.
בנפיקה סגרה סבב משחקים עגום מבחינתה, עם הפסד 2-1 במוסקבה.
רפאל קריוקה כבש כבר לאחר שלוש דקות, לימה איזן לאחר חצי שעה, אך שער עצמי של ז'ארדל קבע 2-1 בסיום לספרטק.
בנפיקה הצליחה להתאושש עם שני ניצחונות ביתיים רצופים.
בראשון, ניצחה 2-0 את ספרטק מצמד של אוסקר קרדוסו במחצית השנייה.
לאחר מכן אירחה את סלטיק ועלתה ליתרון אחרי שבע דקות, משער של אולה ג'ון.
גאורגיוס סמראס עוד איזן בחצי הראשון, אך במחצית השנייה כבש אסקיאל גאראי את שער הניצחון וקבע 2-1 לבנפיקה.
למשחק ההכרעה הגיעה בנפיקה מהמקום השני בבית, עם מאזן נקודות זהה לסלטיק, אך עם מאזן פנימי עדיף (תיקו וניצחון).
בידיעה שניצחון יעלה אותה לשמינית הגמר בכל מקרה, התארחה בנפיקה אצל ברצלונה, אך לא השכילה לכבוש והשתיים נפרדו בשוויון 0-0. במשחק המקביל ניצחה סלטיק 2-1 את ספרטק, ועלתה למקום השני, כשהיא מותירה את בנפיקה שלישית בבית.
את משחקיה בליגה האירופית, אליה נשרה בעקבות המקום השלישי, החלה בנפיקה מול באייר לברקוזן בגרמניה.
שער בודד של קרדוסו לאחר שעה של משחק העניק לקבוצתו מקדמה לקראת הגומלין, 1-0 בסיום.
בגומלין הביתי העלה ג'ון את בנפיקה ליתרון בדקה השישים.
אנדרה שורלה איזן בחלוף רבע שעה, אך שתי דקות לאחר מכן כבש נמניה מאטיץ' את שער הניצחון של בנפיקה.
ניצחון כפול של 3-1 בסיכום שני המפגשים, העלו את בנפיקה לשמינית הגמר.
בשלב שמינית הגמר פגשה בנפיקה את ז'ירונדן דה בורדו הצרפתית.
במשחק הראשון בבית ניצחה בנפיקה 1-0, הודות לשער עצמי של סדריק קראסו לאחר עשרים דקות.
בגומלין כבש ז'ארדל בדקה השלושים, וקבע כי בורדו תצטרך לנצח בפער שני שערים.
צ'ייק דיאבאטה איזן בדקה ה-74, אך כעבור דקה החזיר קרדוסו את היתרון לבנפיקה.
שער עצמי של ז'ארדל דקה לתוך תוספת הזמן קבע שוויון 2-2, אך שוב השוויון החזיק דקה בלבד, כאשר שתי דקות לתוך התוספת השלים קרדוסו צמד וקבע 3-2 לבנפיקה בסיום.
4-2 בסיכום לפורטוגלים בדרך לרבע הגמר.
ברבע הגמר פגשה בנפיקה את ניוקאסל יונייטד.
במשחק הראשון בליסבון עלו האנגלים ליתרון מהיר משער של פאפיס סיסה בדקה ה-12, אך רודריגו מורנו השווה את התוצאה, ובמחצית השנייה כבשו לימה וקרדוסו (פנדל), וקבעו 3-1 בסיום למארחת.
בגומלין בחוץ הובילה ניוקאסל משער של סיסה עשרים דקות לסיום.
האנגלים חיפשו שער שני שיעלה אותם לחצי הגמר, אך דווקא בנפיקה מצאה את השוויון בתוך תוספת הזמן, משער של אדוארדו סאלביו.
בחצי הגמר המתינה לבנפיקה פנרבחצ'ה הטורקית.
במשחק הראשון באיסטנבול קבע אגמן קורקמז את תוצאת המשחק עם שער בדקה ה-72. בגומלין הביתי כבש ניקולאס גייטן כבר בדקה התשיעית.
שוויון בפנדל של דירק קאוט בדקה ה-23 קבע כי בנפיקה תצטרך שני שערים נוספים.
בדקה ה-35 החזיר קרדוסו את היתרון לבנפיקה, ובדקה ה-66 השלים צמד שקבע 3-1 לבנפיקה, שעלתה לגמר עם 3-2 בסיכום.
רפאל בניטס הספרדי, מאמנה של צ'לסי, חסר בסגל שניים מכוכביו בעקבות פציעות - הקשר אדן הזאר והבלם ג'ון טרי, קפטן הקבוצה.
בהרכב פתח פרננדו טורס כחלוץ בודד, כשרמירס, חואן מאטה ואוסקר בקו הקישור ההתקפי.
בהיעדרו של טרי נטל פרנק למפארד את סרט הקפטן.
יוסי בניון, הישראלי הראשון בגמר גביע אופ"א מאז דוד פיזנטי מפ.צ.
מנגד, העלה מאמן בנפיקה ז'ורז'ה ז'סוס מערך של שלושה קשרים ושלושה חלוצים, כאשר צמד הארגנטינאים אדוארדו סאלביו וניקולאס גייטן מצטרפים לאוסקר קרדוסו הפרגוואי בחוד, כאשר אנסו פרס, רודריגו מורנו ונמניה מאטיץ' פותחים בקישור.
שלושה משחקני ההרכב של שתי הקבוצות שיחקו בעבר במדי היריבה - דוד לואיז ורמירס עברו מבנפיקה לצ'לסי, בעוד מאטיץ' הגיע לבנפיקה מצ'לסי, לאחר עונת השאלה בויטסה ארנהם.
המחצית הראשונה התנהלה בשליטה מוחלטת של בנפיקה.
בדקות הפתיחה נראו שחקניה של בנפיקה טוב יותר, הניעו כדור היטב, אך התקשו לייצר מצבי הבקעה נוחים.
קרדוסו וגייטן ניסו, אך לא מצאו את המסגרת.
הזדמנות טובה נרשמה דווקא לטובת צ'לסי, בדקה ה-38 התחמק למפארד מלואיזאו ובעט כדור מסובב וחזק בחצי גובה.
תגובה טובה של ארתור מוראס, שבניגוד לכיוון הזינוק שלח את היד והדף את הכדור, מנעה שער מלמפארד.
עד לתום המחצית לא מצאו הקבוצות את הפרצה, וירדו להפסקה בשוויון 0-0. נתון בולט מהמחצית הראשונה הראה את הדומיננטיות של בנפיקה, כשפטר צ'ך, שוער צ'לסי, נגע בכדור 32 פעמים - יותר מכל שחקן אחר בקבוצתו.
המחצית השנייה נפתחה ללא חילופים, והמגמה נמשכה בדקות הפתיחה, כשסאלביו נגח לידיו של צ'ך מהגבהה של גייטן.
בדקה ה-50 כבש קרדוסו בנגיחה, אך השער נפסל בטענת נבדל, אשר התבררה כגבולית.
בדקה השישים, ובניגוד גמור למהלך המשחק, עלתה צ'לסי ליתרון ראשון.
צ'ך שלח בידו כדור ארוך, חואן מאטה המשיך בנגיעה לעברו של טורס שהשתלט, עבר את לואיזאו, התגבר גם על ארתור מוראס השוער, ומזווית קשה בעט לשער החשוף כדי לקבוע 1-0 לצ'לסי.
שמונה דקות בלבד עברו, ובנפיקה השיגה את השוויון.
קרדוסו הקפיץ כדור לרחבה, ססאר אספיליקווטה מנע בידו מלימה, שנכנס שתי דקות קודם לכן, להגיע לכדור, והשופט ההולנדי שרק לפנדל לזכות בנפיקה.
את הבעיטה לקח קרדוסו ובעט פנימה, שוויון 1-1 באמסטרדם.
בדקה ה-81 התקרבה בנפיקה לבצע מהפך.
קרדוסו קיבל את הכדור מלימה, נתן לו לקפוץ פעם אחת על הדשא, ומעשרים מטרים בעט מהאוויר לחיבורי השער.
זינוק מרשים של צ'ך הציל את צ'לסי מספיגה, הכדור נהדף לקרן.
שבע דקות אחר כך, בעט למפארד כדור חזק מ-18 מטרים לעבר החיבורים של בנפיקה.
ארתור נכנע, אך הכדור נעצר במשקוף.
שלוש דקות בתוך תוספת הזמן, שניות ספורות לפני שההכרעה עוברת להארכה, השיגה צ'לסי שער ניצחון דרמטי.
קרן שהוגבהה מימין על ידי מאטה עברה מצאה את הראש של ברניסלב איבנוביץ', שהתרומם היטב ונגח קשתית לפינה הרחוקה.
ארתור לא הגיב וראה את הכדור נכנס.
2-1 בסיום לצ'לסי, שזוכה לראשונה בתולדותיה בליגה האירופית.
פול ואן בקל (שופט רחבה)
צ'לסי בנפיקה ליסבוןשערים 2 1בעיטות לשער 11 17בעיטות למסגרת 7 11החזקה בכדור46%54%קרנות 4 4עבירות 18 18נבדלים 8 1כרטיסים צהובים 1 2כרטיסים אדומים 0 0
גמר הליגה האירופית 2014 התקיים באצטדיון יובנטוס בטורינו, איטליה ב-14 במאי 2014, ובו נקבע כי הזוכה בטורניר הליגה האירופית לעונת 2013/2014 היא סביליה הספרדית, שניצחה במשחק את בנפיקה ליסבון הפורטוגלית בתוצאה 4-2 בדו-קרב בעיטות עונשין, לאחר שוויון 0-0 בתום ההארכה.
הייתה זו המהדורה ה-43 של המפעל, והחמישית מאז המעבר מגביע אופ"א לליגה האירופית.
סביליה העפילה לגמר המפעל בפעם השלישית בתולדותיה, לאחר שתי הזכיות הרצופות ב-2006 וב-2007. עם זכייתה בתואר, השתוותה ליובנטוס, לאינטר מילאנו ולליברפול כשיאנית הזכיות במפעל, עם שלוש זכיות בתואר.
מנגד, בנפיקה העפילה לגמר בפעם השנייה ברציפות, והייתה ראשונה לעשות זאת מאז יריבתה סביליה ושתי זכיותיה הרצופות.
כמו כן, היא הייתה לראשונה שמגיעה לגמר המפעל שנתיים ברציפות לאחר שבשני המקרים נשרה מליגת האלופות.
ההפסד במשחק הגמר הקודם וכן בגמר גביע אופ"א 1983, בנוסף להפסד בגמר הנוכחי, קבעו כי בנפיקה היא הקבוצה עם מספר ההפסדים הגבוה ביותר בגמר המפעל, עם שלושה הפסדים.
בנוסף, המשיכה בנפיקה את רצף הפסדיה במשחקי גמר אירופיים, שצמח לאחר משחק הגמר לשמונה הפסדים, מתוכם חמישה הפסדים בגמר גביע אירופה לאלופות ושלושת הפסדיה בגמר גביע אופ"א והליגה האירופית.
מפגשן הרשמי הקודם של שתי הקבוצות היה בעונת 1957/1958 בגביע אירופה לאלופות, עונתן הראשונה של שתי הקבוצות במסגרת אירופית.
שתי הקבוצות נפגשו בסיבוב הראשון, כאשר המשחק הראשון בסביליה (3-1 לסביליה) היה למשחק הבכורה של השתיים באירופה.
סביליה העפילה לטורניר על אף שסיימה במקום התשיעי בלבד בעונת 2012/2013 בליגה הספרדית.
היא זכתה בכרטיס האחרון לאירופה רק עקב הרחקתם של מאלגה (שישית) ושל ראיו ואיקאנו (שמינית) מהמפעלים האירופיים, והחלה את העונה האירופית כבר בסיבוב המוקדמות השלישי.
מנגד, בנפיקה סיימה בעונה החולפת כסגנית אלופת פורטוגל, עם נקודה אחת בלבד מתחת לפורטו.
על אף שרשמה הפסד ליגה בודד לאורך כל העונה, סיימה בנפיקה שנייה אחרי פורטו, שסיימה עונה נטולת הפסדי ליגה.
לאחר שסיימה שלישית בבית בליגת האלופות, נשרה הקבוצה לליגה האירופית.
במשחק עצמו לא נכבשו שערי שדה במשך 120 דקות, על אף דומיננטיות של בנפיקה לאורך רוב דקות המשחק.
ההכרעה עברה לנקודה הלבנה, ממנה כבשו כל ארבעת בועטיה של סביליה.
בטו, שוערה של סביליה, הדף פעמיים, וסביליה ניצחה 4-2 בדרך לזכייה בתואר.
קבוצהמש'נצ'תיקוהפ'ש.זכותש.חובההפרשנק' סביליה6330945+12 סלובן ליברץ6231981+9 פרייבורג6132583-6 אשטוריל6033583-3טבלת הביתטבלת בית ג' (אלופות)
לאחר שהצליחה להעפיל למסגרת האירופית רק עקב הרחקתן מאירופה של שתי קבוצות שסיימו מעליה בטבלה, החלה סביליה את דרכה בסיבוב המוקדמות השלישי של הליגה האירופית.
סביליה המדורגת הוגרלה למפגש מול מלאדוסט פודגוריצה המונטנגרית, והחלה את דרכה במפעל עם ניצחון 3-0 ביתי.
קרלוס באקה כבש ראשון לאחר 18 דקות, דייגו פרוטי (בפנדל) ודניאל קאריסו כבשו בדקות הסיום.
בגומלין בחוץ הביסה סביליה 6-1 את פודגוריצה, כאשר במחצית כבר הובילה 5-0. ראול רוססקו וקוקה השלימו צמד, ויטולו ובריאן ראבייו כבשו גם הם, וסביליה העפילה עם 9-1 בסיכום.
היא הוגרלה כמדורגת גם בסיבוב הפלייאוף של המוקדמות, למפגש מול שלונסק ורוצלב כדורגל) הפולנית.
סביליה אירחה את המשחק הראשון, ובדקה ה-16 עלו הפולנים ליתרון מפתיע.
איוואן רקיטיץ' איזן עוד לפני ההפסקה, ובחצי השני השלימה סביליה את המהפך משערים של מרקו מרין (צמד) ושל קווין גאמיירו, 4-1 בסיום.
בגומלין שוב הביסה סביליה את יריבתה, עם 5-0 מרשים.
רקיטיץ' ובאקה כבשו במחצית הראשונה, ז'אירו סמפיירו, פרוטי ושער שני של באקה קבעו את תוצאת הסיום, 9-1 לסביליה בסיכום בדרך לשלב הבתים.
אל שלב הבתים הוגרלה סביליה מקבוצת הדירוג הראשונה לבית נוח עם פרייבורג, סלובן ליברץ ואשטוריל.
במשחק הראשון בפורטוגל מול אשטוריל, עלתה סביליה ליתרון משער של ויטולו לאחר כשעה של משחק, אך ספגה את השוויון לאחר שתי דקות בלבד.
כרבע שעה לאחר מכן כבש גאמיירו את שער הניצחון, 2-1 בסיום.
במשחק השני בבית, שער של פרוטי בפנדל ושל באקה בתוספת הזמן קבעו 2-0 על פרייבורג.
במשחק החוץ מול סלובן ליברץ נקלעה סביליה לפיגור לאחר עשרים דקות בלבד, ושתי דקות לסיום השיגה את השוויון משער של ויטולו.
במשחק הבא אירחה סביליה את אותה היריבה, והשתיים נפרדו באותה התוצאה, כאשר פרוטי כבש לזכות סביליה ודוד פאבלקה איזן לזכות הצ'כים.
סביליה המשיכה לתיקו שלישי רצוף באותה התוצאה, הפעם בבית מול אשטוריל.
גאמיירו כבש כבר לאחר שבע דקות, אך הפורטוגלים איזנו בדקה האחרונה.
במשחק הנעילה של שלב הבתים, גברה סביליה על פרייבורג 2-0 בחוץ.
ויסנטה איבורה כבש בשלהי המחצית הראשונה, ורוססקו קבע את תוצאת המשחק בתוספת הזמן.
את שלב הבתים סיימה סביליה בפסגה, ללא הפסדים.
בסיבוב הנוקאאוט הראשון פגשה סביליה את מריבור.
במשחק הראשון בסלובניה העלה מרקוס טווארס את המארחת ליתרון מפתיע, 1-0 בתום המחצית.
עם פתיחת המחצית השנייה איזן גאמיירו את התוצאה, ופדריקו פאסיו השלים מהפך כעשרים דקות לסיום.
עשר דקות לאחר מכן חזרה מריבור לשוויון 2-2 משער של דארה ורשיץ', שקבע את תוצאת המשחק.
בגומלין הביתי, שערים של חוסה אנטוניו רייס בשלהי המחצית הראשונה ושל גאמיירו לאחר כשעה, קבעו 2-0 לסביליה.
מרשיץ' עוד צימק בתוספת הזמן, אך בסיום 2-1 לסביליה, שהעפילה עם 4-3 בסיכום.
בשמינית הגמר פגשה סביליה את בת ארצה, ריאל בטיס.
סביליה אירחה את המשחק הראשון, ונקלעה לפיגור לאחר כרבע שעה משער של לאו בפטיסטאו.
בדקות הסיום הכפיל סלבה סביליה את התוצאה וקבע 2-0 לבטיס בסיום.
במשחק הגומלין כבש רייס ראשון לאחר כעשרים דקות, ורבע שעה לסיום קבע באקה 2-0 לסביליה, שמחק את ההפסד מהמשחק הראשון.
הקבוצות הלכו להארכה שהסתיימה ללא שערים, וההכרעה עברה לדו-קרב בעיטות עונשין.
ויטולו החמיץ את הבעיטה הראשונה של סביליה, אך כל ארבעת הבועטים הבאים כבשו, וסביליה המשיכה לרבע הגמר עם 4-3 בפנדלים.
לאחר הדרמה בשמינית המתינה לסביליה ברבע הגמר אלופת פורטוגל, פורטו.
במשחק הראשון בחוץ נכנעה סביליה לשער של אליקים מנגאלה לאחר כשלושים דקות, 1-0 לפורטו בסיום.
בגומלין הביתי מחקה סביליה את הפיגור כבר לאחר חמש דקות, עם פנדל מוצלח של רקיטיץ'.
ויטולו ובאקה הוסיפו עוד במחצית הראשונה, גאמיירו קבע 4-0, וגם שער מצמק של ריקארדו קווארסמה בתוספת הזמן לא הועיל לפורטו.
4-1 לסביליה במשחק, 4-2 בסיכום בדרך לחצי הגמר.
בשלב חצי הגמר המתינה לסביליה יריבה נוספת בת ארצה, ולנסיה.
הקרב על הייצוג הספרדי בגמר החל באצטדיון רמון סאנצ'ס פיחואן, שם כבש סטפן מביה לאחר 33 דקות.
באקה השלים 2-0 שלוש דקות מאוחר יותר, קבע את תוצאת המשחק, וסביליה השיגה מקדמה משמעותית לגומלין.
משחק הגומלין באצטדיון מסטאייה נפתח עם שער של סופיאן פגולי לאחר 14 דקות.
שער עצמי של השוער בטו מחק את היתרון של סביליה בדקה ה-26, ובדקה ה-69 קבע ז'רמי מתייה 3-0 מרשים לוולנסיה.
ארבע דקות בתוך תוספת הזמן, כשרק שניות ספורות הפרידו בין ולנסיה למשחק הגמר, כבש מביה בנגיחה וקבע 3-1 בסיום, שער דרמטי שהעלה את סביליה לגמר בזכות חוק שערי חוץ.
סגנית אלופת פורטוגל העפילה אוטומטית לשלב הבתים של ליגת האלופות, שם הוגרלה מקבוצת הדירוג הראשונה לבית משותף עם פריז סן-ז'רמן, אולימפיאקוס ואנדרלכט.
במשחקה האירופי הראשון לעונה, גברה בנפיקה בביתה 2-0 על אנדרלכט.
פיליפ דז'וריצ'יץ' פתח עם שער כבר בדקה הרביעית, לואיזאו הכפיל בדקה השלושים וקבע את תוצאת הסיום.
במשחק השני הובסה בנפיקה 3-0 בפריז.
זלאטן איברהימוביץ' כבש ראשון לאחר חמש דקות, מרקיניוס הכפיל וזלאטן בדקה השלושים קבע 3-0 למארחת, תוצאה שנשמרה עד לסיום.
במשחק הבא אירחה בנפיקה את אולימפיאקוס, ונקלעה לפיגור לאחר כחצי שעה משער של אלחנדרו דומינגס.
בדקות הסיום כבש אוסקר קרדוסו את שער השוויון, 1-1 בסיום.
במשחק הבא בפיראוס נכנעה בנפיקה משער של קוסטאס מנולאס כבר לאחר 13 דקות, 1-0 בסיום.
בשני משחקיה הנותרים השיגה בנפיקה שני ניצחונות.
במשחק החוץ מול אנדרלכט פיגרה בנפיקה משער של שנסל מבמבה לפני שנמניה מאטיץ' איזן, ומבמבה עצמו הפסך את התוצאה בשער עצמי.
מאסימו ברונו איזן, אך בדקה האחרונה כבש רודריגו מורנו את שער הניצחון, 3-2 לבנפיקה.
במשחק הנעילה נזקקה בנפיקה למעידה של אולימפיאקוס ולניצחון על פריז סן-ז'רמן.
היא השיגה את הניצחון כשהפכה פיגור משער של אדינסון קבאני בזכות שערים של לימה בפנדל ושל ניקולאס גייטן, אך אולימפיאקוס השיגה ניצחון אף היא, וסיימה שנייה לפני בנפיקה בזכות המאזן הפנימי בין השתיים.
בנפיקה, שסיימה שלישית, המשיכה את דרכה האירופית בליגה האירופית.
בסיבוב הנוקאאוט הראשון פגשה בנפיקה את פאוק סלוניקי.
במשחק הראשון בחוץ ניצחה בנפיקה 1-0 משער של לימה במחצית השנייה.
בגומלין הביתי הצליחה בנפיקה לכבוש שלושה שערים בתוך תשע דקות - גייטן כבש ראשון בדקה השבעים, לימה הכפיל בפנדל שמונה דקות אחריו, ודקה לאחר מכן קבע לזאר מרקוביץ' את תוצאת המשחק, 3-0 בסיום, ובסך הכול 4-0 בסיכום שני המפגשים.
בשמינית הגמר פגשה בנפיקה את טוטנהאם הוטספר.
במשחק הראשון בחוץ קבע רודריגו 1-0 לאחר כחצי שעה של משחק.
במחצית השנייה הכפיל לואיזאו וקבע 2-0, כריסטיאן אריקסן צימק אך לואיזאו השלים צמד וקבע 3-1 בסיום.
בגומלין הביתי קבע אסקיאל גאראי 1-0 במחצית, אך צמד של נאסר שאד'לי, שהשווה בדקה ה-78 והכפיל כעבור דקה, הפך את התוצאה.
טוטנהאם נזקקה לשער נוסף כדי לקבוע הארכה, אך עמוק בתוך תוספת הזמן השווה לימה את התוצאה בפנדל.
2-2 בסיום, 5-3 לבנפיקה בסיכום.
ברבע הגמר פגשה בנפיקה את א.ז.
את המשחק הראשון ניצחה בנפיקה 1-0 משער של אדוארדו סאלביו סמוך לפתיחת המחצית השנייה.
בגומלין הביתי, צמד של רודריגו קבע 2-0 בסיום, ושלח את בנפיקה לחצי הגמר עם 3-0 בסיכום.
בשלב חצי הגמר פגשה בנפיקה את יובנטוס.
האיטלקים חיפשו העפלה לגמר שנערך באותה העונה באצטדיונם הביתי, והתארחו במשחק הראשון אצל בנפיקה.
גאראי העלה את המארחת ליתרון כבר בדקה השלישית, קרלוס טבס השיג שער חוץ יקר עבור יובנטוס והשווה בדקה ה-73, אך כעשר דקות מאוחר יותר קבע לימה את תוצאת המשחק, 2-1 לבנפיקה.
בנפיקה הגיעה לגומלין באצטדיון יובנטוס, האצטדיון שנועד לארח את משחק הגמר, ובתום משחק סוער, במהלכו הורחקו שניים משחקניה (אנסו פרס ולזאר מרקוביץ'), שמרה בנפיקה על שוויון 0-0 שהוביל אותה לגמר הליגה האירופית.
סביליה של המאמן אונאי אמרי הגיעה למשחק ללא פציעות של שחקני מפתח וביכולת משופרת יחסית לעונה החולפת, כאשר הצליחה להבטיח את המקום החמישי בליגה.
שחקני המפתח של הספרדים היו איוואן רקיטיץ', קפטן הקבוצה שפתח בעמדת הקשר המרכזי, והחלוץ קרלוס באקה שפתח בודד בחוד.
ויטולו וחוסה אנטוניו רייס פתחו כקיצוניים לצדו של באקה.
מנגד, בנפיקה של המאמן ז'ורז'ה ז'סוס הייתה עדיפה במשחק הגמר עונה קודם לכן על צ'לסי, אך נכנעה לה בסיום.
למשחק הגמר הפעם עלתה בנפיקה במערך דומה של 4-3-3, אך עם הרכב שונה לחלוטין, כאשר רק ארבעה שפתחו בגמר אשתקד פתחו גם בגמר הנוכחי.
בנפיקה חסרה את אנסו פרס, לזאר מרקוביץ' ואדוארדו סאלביו המושעים.
המשחק נפתח בקצב מהיר, ובשליטה של בנפיקה שחיפשה שער כבר בפתיחה.
בדקה התשיעית הייתה קרובה דווקא סביליה לשער ראשון, כאשר יצאה למתפרצת מהירה עם ראקיטיץ', אך המסירה שלו לבאקה מצאה את החלוץ בעמדת נבדל.
בדקה ה-13, כדור חופשי של ניקולס גייטן הגיע לאסקיאל גאראי שבעט חלש ובטו היה במקום.
בדקה ה-25 נאצלה בנפיקה לבצע חילוף, כאשר מיראלם סולימאני נפצע ואנדרה אלמיידה עלה במקומו.
12 דקות אחר כך התקרבה סביליה לכיבוש כאשר המגן השמאלי אלברטו מורנו פרץ דווקא מאגף ימין של ההתקפה.
הוא בעט כדור מסובב, אך יאן אובלק היה במקום וקלט.
לקראת סיום המחצית חזרה בנפיקה ללחוץ את השער של סביליה.
מקסימיליאנו פריירה הגיע למצב נוח כאשר קיבל כדור ברחבה מרובן אמורים וניסה להקפיץ, אך בטו הדף היטב.
בתוספת הזמן של המחצית פרץ גייטן וחדר לתוך הרחבה.
פדריקו פאסיו תיקל אותו מאחור ומנע מצב מסוכן, בנפיקה דרשה פנדל אך השופט קבע כי התיקול היה נקי.
0-0 בסיום המחצית הראשונה בטורינו.
המחצית השנייה נפתחה כפי שהסתיימה הראשונה, בלחץ פורטוגלי בחיפוש אחר שער היתרון.
בדקה ה-48 פרץ מקסי פריירה באגף, עבר את מורנו והעביר ללימה.
החלוץ הצליח להכניע את בטו בבעיטה לעבר השער, אך ניקולס פארחה הציל מהקו.
רודריגו ולימה ניסו בכדורים חוזרים, אך ההגנה הספרדית נותרה איתנה וההתקפה הסתיימה ללא שער.
חמש דקות אחר כך הגיעה סביליה למצב כיבוש מצוין, לאחר שרקיטיץ' שלח היטב את רייס.
תחת הלחץ של לואיזאו, התקשה רייס לייצר בעיטה ראויה.
רייס הגיע למצב נוסף בדקה ה-61 לאחר מסירה טובה של קוקה, אך אובלק קלט את הבעיטה של הקשר.
בדקה ה-84 התקרב לימה לשער המכריע, כאשר בעט היטב מ-25 מטרים.
הכדור העוצמתי הלך למרכז השער, ובטו הגיב היטב והדף לקרן.
דקה לאחר מכן הגביה רודריגו מאגף ימין, בטו טעה ופספס את הכדור שהגיע לגאראי, אך הבלם נגח מעל למשקוף.
עד לסיום לא הצליחה אף קבוצה למצוא את הרשת, והמשחק עבר להכרעה בהארכה.
ההארכה נפתחה בשליטה של בנפיקה.
בדקה ה-99 הייתה קרובה לעלות ליתרון, כאשר לימה בעט היטב ממצב נייח, בטו השמיט, אך הכדור הורחק.
שתי דקות אחר כך, מסירה נהדרת נוספת של רקיטיץ' השאירה את באקה לבד מול אובלק, אך מזווית קשה החמיץ את המסגרת.
עד לסיום התקשו הקבוצות להגיע למצבים מסוכנים, וההכרעה עברה לדו-קרב בעיטות עונשין.
בנפיקה בעטה ראשונה, ולימה כבש עבורה את הפנדל הראשון, אך באקה איזן מן העבר השני.
הבועט הבא, אוסקר קרדוסו, בעט חלש ובטו היה במקום כדי להדוף, בעוד סטפן מביה הכניע בקלות את אובלק מן העבר השני והעלה את סביליה ליתרון.
גם רודריגו לא הצליח להכניע את בטו, וקוקה מן העבר השני קבע 3-1 לאחר שלוש בעיטות.
לואיזאו השאיר סיכוי לפורטוגלים, אך קווין גאמיירו בבעיטה חזקה קבע 4-2 לאחר ארבע בעיטות.
סביליה זוכה בליגה האירופית בפעם השלישית בתולדותיה.
סביליה בנפיקה ליסבוןשערים 0 0בעיטות לשער 11 21בעיטות למסגרת 7 15החזקה בכדור51%49%קרנות 4 7עבירות 21 25נבדלים 5 1כרטיסים צהובים 3 2כרטיסים אדומים 0 0
גמר הליגה האירופית 2015 התקיים באצטדיון הלאומי בוורשה, פולין ב-27 במאי 2015, ובו נקבע כי הזוכה בטורניר הליגה האירופית לעונת 2014/2015 היא סביליה הספרדית, שניצחה במשחק את דניפרו דניפרופטרובסק האוקראינית בתוצאה 3-2. הייתה זו המהדורה ה-44 של המפעל, והשישית מאז המעבר מגביע אופ"א לליגה האירופית.
סביליה הייתה הראשונה ליהנות מהחידוש במפעל, שקבע כי הזוכה בתואר תזכה לשריון בעונה הבאה של ליגת האלופות.
בזכות כך, זכתה הקבוצה להעפיל לשלב הבתים בעונת 2015/2016 בליגת האלופות, על אף שסיימה חמישית בלבד באותה עונה בליגה הספרדית.
יתרה מכך, העובדה כי ברצלונה ויובנטוס, המעפילות לגמר ליגת האלופות 2015, כבר הבטיחו את עלייתן לשלב הבתים בזכות מיקום הליגה, אפשרה לסביליה העפלה אוטומטית לשלב הבתים של המפעל בעונה הבאה.
סביליה השלימה זכייה שנייה ברציפות בתואר ורביעית בסך הכול.
היא שמרה על הרצף וניצחה בכל אחד ממשחקי גמר המפעל אליו העפילה (2006, 2007, 2014).
זכייתה הרביעית הפכה אותה לשיאנית הבלעדית של הזכיות במפעל, כאשר היא עוקפת את ליברפול, יובנטוס ואינטר מילאנו, להן שלוש זכיות כל אחת.
הזכייה אף הביאה לשוויון במספר הזכיות בין ספרד לאיטליה בפסגת המדינות הזוכות, כאשר לכל מדינה תשע זכיות בתואר.
אונאי אמרי, מאמן סביליה שהוביל אותה גם לזכייה הקודמת עונה קודם לכן, היה למאמן החמישי שזוכה בתואר יותר מפעם אחת (אחרי ג'ובאני טרפטוני, לואיס מולוני, חואנדה ראמוס ורפאל בניטס).
קפטן סביליה, חוסה אנטוניו רייס, היה לראשון בתולדות המפעל שזוכה בתואר ארבע פעמים, כאשר לצמד זכיותיו עם סביליה ניתן להוסיף את צמד זכיותיו עם אתלטיקו מדריד ב-2010 וב-2012.
מנגד, דניפרו העפילה לראשונה בתולדותיה לגמר אירופי.
היא הייתה לאוקראינית השנייה אי פעם בגמר המפעל (אחרי ניצחונה של שחטאר דונצק בגמר גביע אופ"א 2009), ולשלישית אי פעם בגמר מפעל אירופי (דינמו קייב זכתה בגביע אירופה למחזיקות גביע ב-1975 וב-1986).
הפסדה של דניפרו בגמר היה להפסד הראשון אי פעם של קבוצה אוקראינית בגמר אירופי.
סביליה ודניפרו מעולם לא נפגשו קודם לכן במסגרת אירופית רשמית.
סביליה העפילה לשלב הבתים של הטורניר באופן אוטומטי, בעקבות זכייתה בתואר עונה קודם לכן, בה סיימה במקום החמישי בליגה הספרדית.
דניפרו פתחה את העונה האירופית שלה בסיבוב המוקדמות השלישי של ליגת האלופות, לאחר שסיימה כסגנית אלופת אוקראינה עונה קודם לכן, אך הודחה על ידי פ.צ.
קופנהגן, ונשרה לסיבוב הפלייאוף במוקדמות הליגה האירופית.
במשחק עצמו העלה ניקולה קאליניץ' את דניפרו ליתרון כבר לאחר שבע דקות, אך סביליה הפכה משערים של גז'גוז' קריכוביאק בדקה ה-28 ושל קרלוס באקה שלוש דקות לאחר מכן.
דקה אחת לתום המחצית, השווה רוסלאן רוטאן את התוצאה וקבע שוויון 2-2 בהפסקה.
בדקה ה-73 השלים באקה צמד במשחק, וקבע את תוצאת המשחק, 3-2 לסביליה שזכתה בפעם הרביעית בליגה האירופית.
סביליהסיבוב דניפרו דניפרופטרובסקיריבהסיכוםמשחק ראשוןמשחק שנישלבי מוקדמותיריבהסיכוםמשחק ראשוןמשחק שניליגת האלופותלא השתתפהסיבוב מוקדמות שלישי פ.צ.
מחזיקת התואר המכהנת החלה את דרכה בשלב הבתים, אליו הוגרלה מקבוצת הדירוג הראשונה לצדן של פיינורד, סטנדרד לייז' ורייקה.
סביליה פתחה עם ניצחון ביתי, 2-0 על פיינורד משערים של גז'גוז' קריכוביאק כבר בדקה השמינית, ושל סטפן מביה.
במשחק הבא יצאה סביליה לרייקה, וצעדה ביתרון בתום המחצית משער של יאגו אספס.
במחצית השנייה איזן אנדריי קרמאריץ' בפנדל וזוראן קוורז'יץ' הפך את התוצאה, אך מביה איזן בתוך תוספת הזמן וקבע 2-2 בסיום.
משחקה הבא של סביליה הסתיים בשוויון 0-0, בחוץ מול סטנדרד לייז'.
במשחק הבית מול אותה היריבה ניצחה סביליה 3-1 משערים של קווין גאמיירו, חוסה אנטוניו רייס וקרלוס באקה, מול שוויון זמני של פול-ז'וסה אמפוקו.
הפסדה הראשון של סביליה במפעל הגיע ברוטרדם, כאשר פיינורד נהנתה משערים של יינס טורנסטרה וקארים אל-אחמדי במחצית השנייה, כדי לנצח 2-0. את שלב הבתים חתמה סביליה במפגש על המקום השני מול רייקה, וגברה עליה 1-0 בבית משער של דניס סוארס.
בסיבוב הנוקאאוט הראשון פגשה סביליה את בורוסיה מנשנגלדבך.
את המשחק הראשון בבית הכריע ויסנטה איבורה עם שער ניצחון בדקה השבעים, 1-0 לסביליה בסיום.
בגומלין פתח באקה את מסכת השערים עם כיבוש בדקה השמינית.
גרניט ג'אקה איזן כעבור כעשר דקות, אך ויטולו החזיר את היתרון לסביליה בדקה ה-26. שלוש דקות אחר כך שוב השיגה המארחת את השוויון משער של תורגן הזאר, אך במחצית השנייה הכריע ויטולו את המפגש עם שער שני במשחק, קבע 3-2 בסיום לסביליה, שהעפילה עם 4-2 בסיכום המפגשים.
בשמינית הגמר פגשה סביליה את בת ארצה, ויאריאל.
במשחק הראשון בחוץ כבש ויטולו כבר בדקה הראשונה, ובהמשך מביה הכפיל וקבע 2-0 בהפסקה.
לוסיאנו וייטו צימק בפתיחת המחצית השנייה, אך גאמיירו קבע את תוצאת המשחק, 3-1 לסביליה.
בגומלין הביתי, לאחר מחצית מאופסת, כבש איבורה בדקה ה-69 וקירב את סביליה לשלב הבא.
שוויון זמני של ג'ובאני דוס סנטוס ארבע דקות אחר כך לא הועיל, כאשר סוארס קבע את תוצאת המשחק בדקות הסיום, 2-1 לסביליה שמשיגה ניצחון כפול, ומעפילה עם 5-2 בסיכום לרבע הגמר.
ברבע הגמר המתינה לסביליה זניט סנקט פטרבורג.
במשחק הראשון בבית הובילו הרוסים משער של אלכסנדר ריאזנצב, אך באקה איזן כרבע שעה לסיום, וסוארס השלים מהפך שתי דקות לתום המשחק, 2-1 לסביליה.
בגומלין כבש באקה בפנדל כבר בדקה השישית, אך סלומון רונדון איזן עם פתיחת המחצית השנייה, והאלק השלים מהפך בדקה ה-72. חמש דקות לסיום, ולפני שהקבוצות הולכות להארכה, כבש גאמיירו את שער השוויון שהעלה את קבוצתו לחצי הגמר, עם 2-2 במשחק, וניצחון 4-3 בסיכום.
בחצי הגמר פגשה סביליה את פיורנטינה, במאבק על כרטיס שני ברציפות לגמר המפעל.
במשחק הראשון באצטדיון רמון סאנצ'ס פיחואן, נהנתה סביליה מצמד של המגן הימני אלייש וידאל, שכבש ראשון בדקה ה-17 והכפיל בפתיחת המחצית השנייה.
רבע שעה לסיום קבע גאמיירו 3-0 לסביליה, שהשיגה מקדמה משמעותית בדרך לגמר.
במשחק הגומלין לא הותירה סביליה סיכוי לפיורנטינה לחזור למשחק, כאשר באקה קבע 1-0 בדקה ה-22, ודניאל קאריסו הכפיל חמש דקות לאחר מכן.
עם 5-0 בסיכום שני המפגשים, עלתה סביליה לגמר עונה שנייה ברציפות.
דניפרו החלה את דרכה בסיבוב המוקדמות השלישי של ליגת האלופות, כאשר לא הייתה מדורגת במסלול הקבוצות שאינן אלופות.
היא הוגרלה למפגש כפול מול פ.צ.
קופנהגן הדנית, ובמשחק הראשון בבית נפרדו הקבוצות בשוויון 0-0. במשחק הגומלין בחוץ נכנעה דניפרו 2-0, ונשרה אל סיבוב הפלייאוף של מוקדמות הליגה האירופית.
בסיבוב זה הוגרלה דניפרו כמדורגת למפגש מול היידוק ספליט הקרואטית.
במשחק הראשון בקייב, שם אירחה דניפרו את משחקיה בעקבות מלחמת האזרחים באוקראינה, ספגה דניפרו בדקה ה-47 משער של טינו-סוון סושיץ', אך שלוש דקות לאחר מכן איזן ניקולה קאליניץ' את התוצאה.
שתי דקות בלבד לסיום השלים יבהן שאחוב את המהפך, 2-1 לדניפרו בסיום.
במשחק הגומלין שמרה דניפרו על רשת נקייה, ועם שוויון 0-0 בתום המשחק העפילה לשלב הבתים.
אל שלב הבתים הוגרלה דניפרו מקבוצת הדירוג השנייה, לבית עם אינטר מילאנו, סנט אטיין וקרבאך.
היא פתחה עם הפסד ביתי, 1-0 לאינטר משער של דנילו ד'אמברוסיו כעשרים דקות לסיום המשחק.
היא לא השכילה לכבוש גם במשחק השני, בו נפרדה בשוויון 0-0 עם סנט אטיין בחוץ, וגם במשחק השלישי, כאשר נכנעה בביתה 1-0 לקרבאך משער בדקה העשרים.
לאחר פתיחה חלשה למשחקי שלב הבתים, השיגה דניפרו ניצחון חוץ חשוב מול קרבאך.
קאליניץ' כבש ראשון לאחר רבע שעה, לירוי ג'ורג' איזן בדקה ה-36, אך קאליניץ' השלים צמד כרבע שעה לסיום וקבע 2-1 לדניפרו.
במשחק הבא, בחוץ מול אינטר, העלה רוסלאן רוטאן את דניפרו ליתרון לאחר רבע שעה, אך זדרבקו קוזמנוביץ' איזן רבע שעה מאוחר יותר, ודני אוסוולדו השלים מהפך בדקה החמישים, 2-1 לאינטר בסיום.
אל מחזור הנעילה הגיעה דניפרו מהמקום האחרון בבית עם ארבע נקודות, בעוד אינטר הבטיחה את המקום הראשון, וסנט אטיין וקרבאך שתיהן עם חמש נקודות.
דניפרו השיגה את הניצחון הביתי על סנט אטיין משער של ארטם פדצקי במחצית השנייה, 1-0 בסיום, והצליחה לטפס עד למקום השני בעקבות איבוד הנקודות של קרבאך במשחק המקביל (0-0 מול אינטר), והמשיכה לשלבי הנוקאאוט.
בשלב הנוקאאוט הראשון פגשה דניפרו את אולימפיאקוס היוונית.
במשחק הראשון בבית, לאחר מחצית מאופסת, הכריעה דניפרו את המשחק בדקות הפתיחה של המחצית השנייה.
ג'אבה קנקאווה כבש ראשון בדקה החמישים, רוטאן הכפיל ארבע דקות אחר כך וקבע את תוצאת המשחק, 2-0 לדניפרו.
בגומלין בחוץ נקלעה דניפרו לפיגור משער של קונסטנטינוס מיטרוגלו בדקה ה-14, אך הגיבה עם שוויון של פדצקי שמונה דקות אחר כך.
אלחנדרו דומינגס החזיר את היתרון לאולימפיאקוס בפנדל מדויק בדקה התשעים, אך שתי דקות בתוך תוספת הזמן איזן קאליניץ' וקבע 2-2. עם 4-2 בסיכום, המשיכה דניפרו לשמינית הגמר.
בשמינית הגמר פגשה דניפרו יריבה חזקה בדמותה של אייאקס אמסטרדם.
במשחק הראשון בבית ניצחה דניפרו 1-0 משער של רומן זוזוליה לאחר שלושים דקות.
בגומלין באמסטרדם ארנה כבש ריכדלי באזור לאחר שעה של משחק, ואייאקס גברה על דניפרו 1-0, שהעביר את ההכרעה להארכה.
שבע דקות מפתיחת ההארכה, כבש יבהן קונופליאנקה את שער החוץ החשוב של דניפרו, שאילץ את אייאקס לכבוש שני שערים על מנת להעפיל.
שער של מייק ואן דר הורן בדקה ה-117 קירב אותה למטרה זו, אך אייאקס לא השכילה לכבוש שוב.
2-1 לאייאקס בסיום, ועם שוויון 2-2 בסיכום שני המפגשים, עלתה דניפרו בזכות חוק שערי חוץ לרבע הגמר.
ברבע הגמר פגשה דניפרו את קלאב ברוז' הבלגית.
במשחק הראשון בחוץ נפרדו הקבוצות בשוויון 0-0. הגומלין הביתי התנהל ברובו ללא שערים, ובדקה ה-82, שמונה דקות לפני שהקבוצות הולכות להארכה, כבש שאחוב את שער הניצחון.
1-0 לדניפרו בדרך לחצי הגמר.
בשלב חצי הגמר, פגשה דניפרו את המשוכה האחרונה לפני הגמר, נאפולי.
במשחק הראשון בחוץ העלה דויד לופס את נאפולי ליתרון בדקה החמישים, אך יבהן סלזניוב איזן תשע דקות לסיום וקבע 1-1 בתום המפגש הראשון.
ההכרעה עברה למרכז הספורט הלאומי אולימפיסקי, שם הבקיע סלזניוב את השער היחיד בדקה ה-58. בסיכום, 2-1 לדניפרו בדרך לגמר הליגה האירופית הראשון בתולדותיה.
אונאי אמרי פתח עם חמישה שחקנים שפתחו גם בגמר עונה קודם לכן, בהם כל שלישיית החוד שכללה את ויטולו, הקפטן חוסה אנטוניו רייס וחלוץ החוד קרלוס באקה.
ההבדל הגדול בסביליה היה בחוליית ההגנה, כאשר כל רביעיית ההגנה והשוער שפתחה בגמר הקודם הוחלפה לחלוטין.
מנגד, מירון מרקביץ' עלה במערך דומה לזה של אמרי, 4-2-3-1, כאשר ניקולה קאליניץ' בעמדת החלוץ הבודד, והקפטן רוסלאן רוטאן מאחוריו.
שישה משחקני ההרכב של דניפרו היו אוקראינים, ושלושה ברזילאים.
הפתיחה הייתה שייכת לדניפרו, שעלתה ליתרון משער מהיר כבר בדקה השביעית על אף השליטה של סביליה בדקות הראשונות.
קאליניץ' הוריד בראש ימינה לכיוונו של מתאוס, הברזילאי הגביה בנגיעה בחזרה לעברו של קאליניץ', והחלוץ הגבוה נגח מקרוב לקרקע ולרשת, 1-0 לדניפרו.
בדקה ה-28 מצאה סביליה את השוויון.
הגבהה מימין של אבר באנגה לאחר כדור חופשי לא הורחקה היטב על ידי ההגנה האוקראינית.
גז'גוז' קריכוביאק, הפולני היחידי בשתי הקבוצות שהגיע לגמר על אדמת מדינתו, היה זה שהגיע ראשון לכדור, ניצל את הערבובייה ברחבה כדי להקדים את לאו מאטוס ותוך כדי נפילה לבעוט כדור שטוח שהכניע את דניס בויקו.
שלוש דקות בלבד לאחר השוויון, השלימה סביליה את המהפך.
כדור עומק שטוח ומדויק של הקפטן רייס ממרכז המגרש הכניע את הבלמים והותיר את באקה לבדו מול בויקו.
באקה עבר את השוער וגלגל לרשת, 2-1 לסביליה.
בישול מרשים לקפטן, וסיומת חדה של החלוץ הקולומביאני.
דקה לתום המחצית הראשונה, השיגה דניפרו את השוויון.
כדור חופשי מ-18 מטרים אלכסונית מצד שמאל נפסק לטובת דניפרו.
הקפטן רוטאן, ללא תנופה, בעט מהמקום כדור מסובב ומדויק שהכניע את סרחיו ריקו, שוויון 2-2. לראשונה מזה 14 שנים, נכבשו ארבעה שערים לפני ההפסקה בגמר המפעל.
הקודמות לעשות זאת היו ליברפול ודפורטיבו אלאבס בגמר גביע אופ"א 2001.
במחצית השנייה ירד הקצב משמעותית.
דניפרו חיפשה לשמור על התוצאה, בעוד סביליה אף היא הציגה משחק מתחת לרמתה במחצית הראשונה.
בדקה ה-73, לאחר דקות ארוכות ללא מצבים מסוכנים, כבשה סביליה את שער הניצחון.
ויטולו הקפיץ לתוך הרחבה ומצא את באקה, שלא היה בעמדת נבדל אך הקדים בתנועתו את ההגנה, וברגל שמאל בעט בנגיעה לפינה הרחוקה כדי לקבוע 3-2 לסביליה.
ארבע דקות לסיום, לאחר ששתי הקבוצות כבר ביצעו את חילופיהן, התמוטט מתאוס לאחר התנגשות ראשים עם בנואה טרמולינאס.
הוא פונה לבית החולים עם חשש לפגיעת ראש, אך שוחרר כעבור מספר שעות כשהוא במצב טוב והצטרף לחבריו.
עד לסיום, הצליחה סביליה לשמור על התוצאה, והייתה למחזיקת התואר בפעם השנייה ברציפות והרביעית בתולדותיה.
סביליה דניפרו דניפרופטרובסקשערים 3 2בעיטות לשער 18 12בעיטות למסגרת 5 5החזקה בכדור58%42%קרנות 11 5עבירות 16 24נבדלים 2 1כרטיסים צהובים 3 5כרטיסים אדומים 0 0
גמר הליגה האירופית 2016 התקיים בזנקט יאקוב פארק בבזל, שווייץ ב-18 במאי 2016, ובו נקבע כי הזוכה בטורניר הליגה האירופית לעונת 2015/2016 היא סביליה הספרדית, שניצחה במשחק את ליברפול האנגלית בתוצאה 3–1. הייתה זו המהדורה ה-45 של המפעל, והשביעית מאז המעבר מגביע אופ"א לליגה האירופית.
סביליה השלימה זכייה שלישית ברציפות בתואר וחמישית בסך הכול.
היא הגדילה את הפער בראש טבלת שיאי הזכיות במפעל.
ליברפול, יובנטוס ואינטר מילאנו צעדו אחריה עם שלוש זכיות כל אחת.
הזכייה אף העלתה את ספרד אל פסגת המדינות הזוכות עם עשר זכיות בתואר, אחת יותר מאיטליה.
אונאי אמרי, מאמן סביליה שהוביל אותה לשלוש הזכיות הרצופות, השתווה בכך לג'ובאני טרפטוני כמאמן בעל מספר הזכיות הגבוה ביותר בתואר.
מנגד, ליברפול הגיעה למשחק גמר המפעל הרביעי בתולדותיה, והראשון מאז גמר גביע אופ"א 2001, שם גברה על נציגה ספרדית אחרת, דפורטיבו אלאבס.
עד למשחק הגמר מול סביליה, ניצחה ליברפול בכל שלושת גמרי המפעל אליהם העפילה.
כמו כן, היה זה מפגש ראשון אי פעם בין המועדונים במסגרת אירופית רשמית.
סביליה, שהייתה הראשונה לזכות בשריון מקום בליגת האלופות בעקבות החוק החדש שהוחל עונה קודם לכן, החלה את העונה בשלב הבתים של ליגת האלופות, וזכתה פעם נוספת בשריון לעונה הבאה בשלב הבתים - זאת בעקבות זכייתה של ריאל מדריד בת ארצה בליגת האלופות באותה העונה.
עם זאת, היא הגיעה לליגה האירופית לאחר שהודחה בשלב הבתים מהמקום השלישי בבית.
ליברפול פתחה את העונה האירופית שלה בשלב הבתים של הליגה האירופית, לאחר שסיימה שישית בעונת 2014/2015 בפרמייר ליג.
במשחק עצמו העלה דניאל סטארידג' את ליברפול ליתרון בדקה ה-35 וקבע את תוצאת המחצית.
17 שניות בתוך המחצית השנייה השיגה סביליה את השוויון משער של קווין גאמיירו.
בדקה ה-64 הושלם המהפך משער של קוקה, שהשלים צמד שש דקות מאוחר יותר כדי לקבוע את תוצאת המשחק, 3-1 לסביליה בסיום.
סביליהסיבוב ליברפולליגת האלופותהליגה האירופיתיריבהתוצאהשלב הבתיםיריבהתוצאה בורוסיה מנשנגלדבך3 - 0 (ב)מחזור 1 בורדו1 - 1 (ח) יובנטוס0 - 2 (ח)מחזור 2 פ.צ.
קבוצהמש'נצ'תיקוהפ'ש.זכותש.חובההפרשנק' מנצ'סטר סיטי64021284+12 יובנטוס6321633+11 סביליה62048113-6 בורוסיה מנשנגלדבך61238124-5טבלת הביתטבלת בית ב' (אירופית)
סביליה החלה את דרכה האירופית באותה העונה בשלב הבתים של ליגת האלופות.
במשחק הראשון הביסה סביליה 3-0 את בורוסיה מנשנגלדבך, לאחר שקווין גאמיירו ואבר באנגה כבשו בפנדלים במחצית השנייה, ויבהן קונופליאנקה קבע את תוצאת הסיום.
לאחר הניצחון במשחק הפתיחה, ספגה סביליה ארבעה הפסדים רצופים שמנעו ממנה להמשיך במפעל והציבו בסכנה גם את המקום השלישי המוביל לליגה האירופית.
הרצף נפתח בהפסד חוץ 2-0 ליובנטוס משערים של אלברו מוראטה וסימונה זאזה.
בהמשך נוצחה סביליה 2-1 בחוץ מול מנצ'סטר סיטי, לאחר שדווקא הובילה 1-0 במשחק משער של קונופליאנקה, אך ספגה משער עצמי של עדיל ראמי בחלוף שש דקות, ובתוך תוספת הזמן של ההתמודדות ספגה מרגליו של קווין דה בראונה.
במשחק הבא אירחה את הסיטי שכבשה צמד מהיר עם שערים של ראהים סטרלינג ופרננדיניו ב-11 הדקות הראשונות.
בנואה טרמולינאס צימק, אך וילפריד בוני, עוד במחצית הראשונה, קבע את תוצאת המשחק, 3-1 לסיטי.
במשחק החוץ מול מנשנגלדבך נקלעה סביליה לפיגור 1-0 במחצית משער של לארס שטינדל.
במחצית השנייה העלו פביאן ג'ונסון ורפאל את המארחים ליתרון 3-0, ויטולו רק צימק לפני ששטינדל השלים צמד, ופנדל של באנגה בתוספת הזמן קבע את תוצאת המשחק, 4-2 לבורוסיה.
במחזור הנעילה אירחה סביליה את יובנטוס, בידיעה כי היא חייבת ניצחון ביתי ואובדן נקודות של מנשנגלדבך במשחק המקביל כדי לסיים שלישית ולהמשיך את העונה האירופית.
בדקה ה-65 העניק פרננדו יורנטה לקבוצתו את שער הניצחון במשחק, כאשר במשחק המקביל, מהפך של מנצ'סטר סיטי בעשר הדקות האחרונות של ההתמודדות שלח את סביליה למקום השלישי ולשלב הנוקאאוט של הליגה האירופית.
בסיבוב הראשון של שלב הנוקאאוט, החלה סביליה את דרכה לשמירה על הכתר מול מולדה הנורווגית.
במשחק הראשון בבית, צמד של יורנטה ושער נוסף של גאמיירו קבעו 3-0 לסביליה.
בגומלין בחוץ, אייריק הסטאד העניק למולדה ניצחון 1-0, שלא הספיק לה על מנת להעפיל, וסביליה המשיכה לשמינית הגמר עם 3-1 בסיכום.
בשלב שמינית הגמר פגשה סביליה את פ.צ.
בזל, שבמגרשה הביתי נקבע להיערך משחק הגמר.
בביקורה הראשון בזנקט יאקוב פארק באותה העונה, נפרדה סביליה בשוויון 0-0 עם בזל, אך בגומלין הביתי קבע ראמי 1-0 לאחר 35 דקות, ובדקה האחרונה של המחצית כבש גאמיירו צמד שקבע 3-0 בתוך עשר דקות בלבד.
התוצאה נשמרה עד לסיום, ובזל הודחה מהמפעל ולא הצליחה לשחזר את הישגה של פיינורד מגמר גביע אופ"א 2002, אז הייתה לאחרונה שהצליחה לזכות בתואר במגרשה הביתי.
ברבע הגמר פגשה סביליה את בת ארצה, אתלטיק בילבאו.
במשחק הראשון באצטדיון סן ממס, עלתה המארחת ליתרון משער של אריץ אדוריס עם פתיחת המחצית השנייה, אך טימותי קולודז'ייצ'אק איזן כעבור שמונה דקות בלבד, ובדקה ה-83 השלים ויסנטה איבורה את המהפך והעניק ניצחון חוץ 2-1 לסביליה.
בניאט היה המחמיץ היחיד בדו-קרב, בעוד כל חמשת שחקניה של סביליה כבשו בדרך לניצחון 5-4 והעפלה לחצי הגמר.
המשוכה האחרונה של סביליה בדרך לגמר שלישי ברציפות הייתה שחטאר דונצק האוקראינית.
במשחק הראשון בחוץ כבש ויטולו לאחר שש דקות בלבד, אך למחצית ירדה סביליה בפיגור 2-1 לאחר שמרלוס וטרס סטפננקו השלימו מהפך לזכות המארחת.
בדקה ה-82 איזן גאמיירו בפנדל לשוויון 2-2, תוצאת הסיום שהעבירה את ההכרעה לסביליה.
בגומלין שוב נהנתה סביליה משער מהיר, הפעם גאמיירו העלה אותה ליתרון בדקה התשיעית.
אדוארדו דה סילבה איזן לפני ההפסקה, אך גאמיירו השלים צמד עם פתיחת המחצית השנייה, ומריאנו קבע את תוצאת המשחק, 3-1 לסביליה, 5-3 בסיכום שני המשחקים, וכרטיס לגמר השלישי ברצף לחניכיו של אונאי אמרי.
לאחר שהצליחה להשיג את הכרטיס לאירופה, פתחה ליברפול את משחקיה בשלב הבתים של הליגה האירופית עם בורדו, רובין קאזאן ופ.צ.
הפתיחה של ליברפול הייתה מהוססת, עם שלוש תוצאות תיקו 1-1 רצופות.
במשחק הראשון התארחה ליברפול אצל בורדו, וראתה את ז'וסי מוחק יתרון של אדם לאלאנה.
במשחק השני בבית מול סיון שוב כבש לאלאנה, הפעם לאחר ארבע דקות בלבד, אך פחות מרבע שעה לאחר מכן קבע אבנזר אסיפואה את תוצאת המשחק עם שער שוויון.
גם את רובין קאזאן כשלה ליברפול לנצח בבית, כאשר מרקו דביץ' אף העלה את הרוסים ליתרון לפני שאמרה ג'אן קבע שוויון 1-1 בסיום.
במשחק החוץ מול קאזאן השיגה ליברפול ניצחון ראשון, 1-0 משער של ג'ורדון אייב במחצית השנייה.
במשחק הבית מול בורדו השלימה ליברפול ניצחון שני ברצף, כאשר הנרי סאייבט העלה את הצרפתים ליתרון, אך ג'יימס מילנר איזן בפנדל וכריסטיאן בנטקה קבע את תוצאת המשחק בתוספת הזמן של המחצית הראשונה, 2-1 בסיום.
שוויון 0-0 בחוץ מול סיון הספיק לליברפול לסיים במקום הראשון בבית, נקודה מעל לשווייצרים.
לאחר שצלחה את שלב הבתים, פתחה ליברפול את שלב הנוקאאוט מול אאוגסבורג הגרמנית.
בדו-קרב ללא שערי שדה, נפרדו הקבוצות בשוויון 0-0 באאוגסבורג, כאשר בגומלין ניצחה ליברפול מפנדל של מילנר בדקה החמישית.
בשמינית הגמר פגשה ליברפול את יריבתה הגדולה ובת ארצה מנצ'סטר יונייטד.
במשחק הראשון באצטדיון אנפילד גברה ליברפול על יריבתה 2-0, משערים של דניאל סטארידג' בפנדל במחצית הראשונה, ושל רוברטו פירמינו כרבע שעה לסיום.
בגומלין באולד טראפורד העלה אנתוני מרסיאל את היונייטד ליתרון בפנדל, אך בדקת הסיום של המחצית איזן קוטיניו לשוויון 1-1, תוצאה שנותרה עד לסיום.
עם 3-1 בסיכום המפגשים, עלתה ליברפול לרבע הגמר.
בשלב רבע הגמר פגש מאמן ליברפול, יורגן קלופ, את קבוצתו לשעבר בורוסיה דורטמונד, אותה הוביל לגמר ליגת האלופות 2013. במשחק הראשון בזיגנאל אידונה פארק, הוביל דיבוק אוריגי את ליברפול ליתרון במחצית, אך הבלם מאטס הומלס איזן עם פתיחת המחצית השנייה וקבע 1-1 בסיום.
ההכרעה עברה לאנפילד, שם פתחה דורטמונד היטב.
הנריך מחיתריאן ופייר-אמריק אובאמיינג קבעו 2-0 כבר לאחר תשע דקות, תוצאה שנותרה עד לתום המחצית.
לאחר הדרמה בשלב רבע הגמר, התמודדה ליברפול עם ויאריאל על כרטיס לגמר המפעל.
במשחק הראשון בחוץ העניק אדריאן לופס ניצחון דרמטי לספרדים עם שער בדקה השנייה של תוספת הזמן.
בגומלין הביתי מחקה ליברפול את היתרון של ויאריאל עם שער עצמי של ברונו סוריאנו כבר בדקה השביעית.
לאחר כשעה של התמודדות, השלים סטארידג' את המהפך וקבע 2-0 למארחת, לאלאנה הוסיף כעשר דקות לסיום וקבע 3-0 בסיום, ועם 3-1 בסיכום חזרה ליברפול לגמר המפעל לראשונה מאז 2001.
מאמן סביליה אונאי אמרי העלה הרכב שונה מאוד מזה שפתח במשחק הגמר הקודם, כאשר רק ארבעה שחקנים פתחו בשני משחקי הגמר.
לעומת זאת, ויטולו ודניאל קאריסו פתחו בפעם השלישית ברציפות בהרכב סביליה לגמר המפעל.
קווין גאמיירו, שכבש שבעה שערים בטורניר עד למשחק הגמר, פתח בחוד ההתקפה, כאשר מאחוריו קוקה הקפטן, ויטולו ואבר באנגה.
מנגד התייצבו ליברפול וקלופ, שהחליף במהלך העונה את ברנדן רוג'רס והצליח להעלות את הקבוצה לגמר.
מיקום הליגה הנמוך של ליברפול באותה עונה באנגליה, קבע כי רק ניצחון במשחק יעניק לה כרטיס לאירופה בעונה הבאה, והפסד משמעותו חוסר השתתפות במסגרות האירופיות בעונה הבאה.
קלופ העלה מערך דומה כאשר דניאל סטארידג' פותח בחוד, ומאחוריו אדם לאלאנה והצמד הברזילאי, רוברטו פירמינו ופיליפה קוטיניו.
דיבוק אוריגי וג'ורדן הנדרסון, שהחלימו מפציעות, תפסו מקום על הספסל.
הדקות הראשונות אופיינו בהתלהבות רבה מצד שחקני סביליה, בעוד ליברפול חיפשה דרך להיכנס למשחק.
בדקה השמינית תקפה ליברפול מאגף ימין של נתניאל קליין.
המגן מסר למרכז כדור שהגיע לאמרה ג'אן, שבעט בעוצמה מרחוק ומצא את דויד סוריה מוכן.
שלוש דקות עברו ושוב קליין פרץ באגף, והגביה לפינה הרחוקה של תיבת החמש.
סטארידג' הוריד היטב עם הראש, וקאריסו הצליח להרחיק מקו השער לפני פירמינו.